b'\n_START_ARTICLE_\nJohnny Owen\n_START_SECTION_\nZgodnje \xc5\xbeivljenje in kariera\n_START_PARAGRAPH_\nJohnny Owen se je kot John Richard Owens rodil 7. januarja 1956 v mestu Merthyr Tydfil, v delavsko dru\xc5\xbeino o\xc4\x8deta Dicka in matere Edith Owens. Od osmih otrok je bil \xc4\x8detrti po vrsti. Z boksom se je pri\xc4\x8del ukvarjati \xc5\xbee pri osmih letih. V celotni amaterski kariere je skupaj odboksal 126 dvobojev in med drugim osvojil ve\xc4\x8d vel\xc5\xa1kih naslovov._NEWLINE_Izven ringa so ga poznali kot tihega, prijaznega in razmeroma zadr\xc5\xbeanega \xc4\x8dloveka. V ringu pa je veljal za spo\xc5\xa1tovanja vrednega nasprotnika, ki je z voljo in mo\xc4\x8djo nadome\xc5\xa1\xc4\x8dal navzven drobno postavo. Poznan je bil tudi po odli\xc4\x8dni telesni pripravljenosti in vzdr\xc5\xbeljivosti, ki si jo je pridobil, ko je dolge ure tekal naokoli po strmih hribih juga Walesa._NEWLINE_Svojo profesionalno kariero je pri\xc4\x8del leta 1976, ko je 30. septembra v Pontypoolu v krstnem nastopu po odlo\xc4\x8ditvi premagal rojaka Georga Suttona. Sutton je tedaj veljal za tretjega izzivalca za britanski bantamski naslov.\n_START_SECTION_\nPoklicna kariera\n_START_PARAGRAPH_\nSvojo pot med profesionalci je za\xc4\x8del zelo obetavno, saj je \xc5\xbee v \xc5\xa1estem dvoboju \xc5\xa1e drugi\xc4\x8d po to\xc4\x8dkah porazil Suttona in mu odvzel naslov vel\xc5\xa1kega prvaka bantamske kategorije. V desetem dvoboju je s tehni\xc4\x8dnim nokavtom premagal Paddyja Maguireja in mu odvzel titulo britanskega prvaka. Pod vodstvom mened\xc5\xbeerja in trenerja Daija Gardinerja je ves \xc4\x8das nadgrajeval svoje predstave in s\xc4\x8dasoma postal vodilna sila doma\xc4\x8dega bantamskega prizori\xc5\xa1\xc4\x8da. Ob koncu leta 1978 je za\xc4\x8dutil, da je pripravljen na prvi preizkus na mednarodni ravni._NEWLINE_Prva postaja je bil italijanski Avstralec Paul Ferreri, s katerim se je udaril za prosti naslov bantamskega prvaka Commonwealtha. Ferreri je naslov v preteklosti \xc5\xbee osvojil in je pred obra\xc4\x8dunom veljal za te\xc5\xbekega, \xc4\x8de ne nepremostljivega tekmeca relativno neizku\xc5\xa1enemu Owenu. Vali\xc5\xbean je proti Ferreriju prikazal eno najbolj\xc5\xa1ih predstav v karieri. Oba borca sta zadajala \xc4\x8diste in \xc4\x8dvrste udarce, proti koncu dvoboja pa je Ferreri vse bolj pove\xc5\xa1al glavo in udarjal z vedno manj uspeha. Owen je na drugi strani v enakem ritmu vztrajal do konca in vseh 15 rund pritiskal na Avstralca. To\xc4\x8dkovni sodniki so dvoboj odlo\xc4\x8dili v korist Owena, ki se je tako v zgodovino zapisal kot prvi Vali\xc5\xbean z naslovom bantamskega prvaka Commonwealtha._NEWLINE_Z zmago je postal glavni izzivalec za evropski naslov, ki ga je dr\xc5\xbeal \xc5\xa0panec Juan Francisco Rodriguez. Dvoboj z Rodriguezom je bil Owenov 18. po vrsti in prvi izven meja Velike Britanije. Obra\xc4\x8dun je minil v izjemno naelektrenem ozra\xc4\x8dju in \xc5\xa1e danes velja za sila kontroverznega, saj se je pod obto\xc5\xbebami nedovoljenega poseganja v dvoboj zna\xc5\xa1el celoten \xc5\xa0pan\xc4\x8dev tabor. Med drugim naj bi Rodriguez presegel dovoljeno te\xc5\xbeo, njegovi sodelavci pa naj bi ne\xc5\xa1portno motila Owenov spanec. Med samim dvobojem naj bi ga \xc5\xa0panec ves \xc4\x8das suval in ga udarjal s komolci, prav tako naj bi njegove rokavice namazali s sredstvom, ki zamegli nasprotnikov vid. Owen je v dvoboju vseeno prevladoval, a so na koncu to\xc4\x8dkovni sodniki zmago sumljivo pripisali Rodriguezu. \xc5\xa0panske oblasti mu tako kot pora\xc5\xbeencu tudi niso izpla\xc4\x8dale njegove finan\xc4\x8dne premije. Slednje gre domnevno pripisati ma\xc5\xa1\xc4\x8devanju za podoben incident, ki se je le nekaj mesecev predtem pripetil na angle\xc5\xa1kih tleh._NEWLINE_Po nekaj zmagah proti lokalnim borcem je Owen februarja 1980 dobil prilo\xc5\xbenost za popravni izpit in ma\xc5\xa1\xc4\x8devanje. Vnovi\xc4\x8d se je namre\xc4\x8d pomeril z Rodriguezom, ki je tokrat evropski naslov branil na Owenovem doma\xc4\x8dem prizori\xc5\xa1\xc4\x8du, v Ebbw Valeju. Po 12 rundah izena\xc4\x8denega boksa je moral Rodriguez Owenu priznati premo\xc4\x8d \xc5\xa1ele po soglasni odlo\xc4\x8ditvi to\xc4\x8dkovnih sodnikov. \xc5\xa0tiri mesece kasneje je Owen \xc5\xa1e tretji\xc4\x8d uspe\xc5\xa1no ubranil naslov britanskega prvaka in si z zmago proti Johnu Feeneyju prislu\xc5\xbeil presti\xc5\xbeni Lonsdale pas. Naslednja postaja na njegovi poti je bil Los Angeles, prizori\xc5\xa1\xc4\x8de njegovega prvega dvoboja za naslov svetovnega prvaka.\n_START_SECTION_\nZadnji dvoboj in smrt\n_START_PARAGRAPH_\nBantamski WBC naslov svetovnega prvaka je dr\xc5\xbeal Mehi\xc4\x8dan Lupe Pintor, ki je naslov pridobil po kontroverzni deljeni odlo\xc4\x8ditvi proti dolgoletnemu prvaku Carlosu Zarateju. Zarate je bil nad razpletom dvoboja zelo razo\xc4\x8daran in se je v besu celo odlo\xc4\x8dil kon\xc4\x8dati kariero. Pintor je ne glede na okoli\xc5\xa1\xc4\x8dine slovel kot dostojen Zaratejev naslednik in le malokdo je Owenu pripisoval mo\xc5\xbenosti za zmago, ko sta 19. septembra 1980 stopila v ring dvorane Grand Olympic Auditorium._NEWLINE_Kljub temu je Owen v dvoboj krenil odlo\xc4\x8dno in se izkazal za \xc5\xbeilavega tekmeca. Ko je zvonec oznanil konec osme runde, je Owen po mnenju mnogih opazovalcev vodil na to\xc4\x8dkovni lestvici, a se je hitro utrujal. V deveti rundi mu je tako Pintor zadal prvi knockdown v profesionalni karieri in v tisti to\xc4\x8dki se je obrnil potek celotnega dvoboja. V naslednjih rundah je Mehi\xc4\x8dan prevladoval in svojega tekmeca v 12. rundi \xc5\xa1e drugi\xc4\x8d spravil na tla. Le nekaj trenutkov kasneje je, 25 sekund pred koncem runde in dvoboja, Pintor z desnico zadal silovit udarec, s katerim je Owena \xc5\xa1e tretji\xc4\x8d poslal na pod ringa. Owen si od udarca ni opomogel in je po nokavtu nezavesten vznak le\xc5\xbeal na hrbtu. K njemu so hitro pridrveli re\xc5\xa1evalci in ga na nosilih odnesli iz dvorane. Promotorji dvoboja so morali za medicinske storitve pla\xc4\x8dati 94.000 dolarjev, a niso svojcem ob smrti izpla\xc4\x8dali nobenega nadomestila._NEWLINE_Naknadno se je izvedelo, da je imel Owen nenavadno ob\xc4\x8dutljivo lobanjo. Nikoli se ni vrnil k zavesti in kljub dovr\xc5\xa1eni operaciji je padel v komo. Za mrtvega so ga proglasili 4. novembra 1980, v starosti 24 let._NEWLINE_Njegova dru\xc5\xbeina ni za smrt nikoli okrivila Pintorja in mu je ob izgubi celo poslala telegram, v katerem ga je pozvala, da naj nadaljuje z boksarsko kariero. Dvajset let kasneje so v mestu Merthyr Tyfdil postavili spomenik Owenu. Na \xc5\xbeeljo Owenovega o\xc4\x8deta je spomenik otvoril Lupe Pintor. Bronasti kip v Owenovi podobi je ustvaril kipar James Done.\n_START_SECTION_\nNagrade\n_START_PARAGRAPH_\nOwen je leta 1978 na krilih zmage proti Ferreriju postal BBC-jeva vel\xc5\xa1ka \xc5\xa1portna osebnost leta.'